CELEX: 32013R1133
Language: bg
Date: 2013-11-07 00:00:00
Title: Регламент за изпълнение (ЕС) № 1133/2013 на Комисията от 7 ноември 2013 година за одобрение на несъществено изменение в спецификацията на наименование, вписано в Регистъра на защитените наименования за произход и на защитените географски указания [Kaki Ribera del Xúquer (ЗНП)]

13.11.2013   
            
            
               BG
            
            
               Официален вестник на Европейския съюз
            
            
               L 302/22
            
         РЕГЛАМЕНТ ЗА ИЗПЪЛНЕНИЕ (ЕС) № 1133/2013 НА КОМИСИЯТА
   от 7 ноември 2013 година
   за одобрение на несъществено изменение в спецификацията на наименование, вписано в Регистъра на защитените наименования за произход и на защитените географски указания [Kaki Ribera del Xúquer (ЗНП)]
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 53, параграф 2, втора алинея от него,
   като има предвид, че:
   
               (1)
            
            
               В съответствие с член 53, параграф 1, първа алинея от Регламент (ЕС) № 1151/2012 Комисията разгледа заявлението на Испания за одобрение на изменение в спецификацията на защитеното наименование за произход „Kaki Ribera del Xúquer“, регистрирано по силата на Регламент (ЕО) № 245/2002 на Комисията (2).
            
         
               (2)
            
            
               Заявлението има за цел да измени спецификацията, за да бъде уточнено описанието на продукта с включването на граници за допустимото максимално отклонение по отношение на евентуалните леки дефекти по кожата на продукта.
            
         
               (3)
            
            
               Комисията разгледа съответното изменение и стигна до заключението, че то е обосновано. Тъй като изменението е несъществено по смисъла на член 53, параграф 2, трета алинея от Регламент (ЕС) № 1151/2012, Комисията може да го одобри, без да прибягва до процедурата, установена в членове 50—52 от посочения регламент,
            
         ПРИЕ НАСТОЯЩИЯ РЕГЛАМЕНТ:
   Член 1
   Спецификацията на защитеното наименование за произход „Kaki Ribera del Xúquer“ се изменя в съответствие с приложение I към настоящия регламент.
   Член 2
   Консолидираният единен документ, в който се посочват основните елементи на спецификацията, се намира в приложение II към настоящия регламент.
   Член 3
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2013 година.
      
         
            За Комисията, от името на председателя,
         Dacian CIOLOȘ
         
            Член на Комисията
         
      
   
   
      (1)  ОВ L 343, 14.12.2012 г., стр. 1.
   
      (2)  ОВ L 39, 9.2.2002 г., стр. 12.
   
      ПРИЛОЖЕНИЕ I
      Одобрява се следното изменение в спецификацията на защитеното наименование за произход „Kaki Ribera del Xúquer“:
      Частта „Описание на продукта“, в която се посочват евентуалните дефекти по продукта, гласи следното:
      „По плодовото месо не трябва да има повреди; допустими са леки дефекти по кожата, които не влошават общия вид на продукта, качеството, съхраняемостта му и представянето му в опаковката, в следните граници:
      
                  —
               
               
                  най-много 1 cm2 от общата площ за дефектите с продълговата или правоъгълна форма. Допустимото максимално отклонение е 2 cm2 и не може да надхвърля 20 % от плода. И в двата случая в издадените от регулаторния съвет стандарти за качество се определят различните граници за отклонението в зависимост от вида на дефекта.
               
            
                  —
               
               
                  площ, съответстваща на кръг с максимален диаметър 1,5 cm, за дефектите с кръгла форма. Допустимото максимално отклонение е 2,5 cm и не може да надхвърля 20 % от плода. И в двата случая в издадените от регулаторния съвет стандарти за качество се определят различните граници за отклонението в зависимост от вида на дефекта.“
               
            
   
      ПРИЛОЖЕНИЕ II
      
         КОНСОЛИДИРАН ЕДИНЕН ДОКУМЕНТ
      
      Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1)
      
      
         „KAKI RIBERA DEL XÚQUER“
      
      ЕО №: ES-PDO-0105-0114-1.4.2011
      
         ЗГУ ( ) ЗНП (X)
      
      1.   Наименование
      
      „Kaki Ribera del Xúquer“
      2.   Държава членка или трета държава
      
      Испания
      3.   Описание на земеделския продукт или храна
      
      3.1.   Вид продукт
      
      
                  Клас 1.6.
               
               
                  Плодове, зеленчуци и зърнени култури, пресни или преработени
               
            3.2.   Описание на продукта, за който се отнася наименованието от точка 1
      
      Плодът на дървото хурма (Diospyros kaki), от сорта „Rojo brillante“, предназначен за консумация в прясно състояние. Това е семков плод, който обикновено се образува партенокарпно (без оплождане); тъй като няма опрашване, плодът не съдържа семена.
      Характеристики на плода: оранжево-жълт цвят при беритбата, който след узряване става наситеночервен. Полуприлепналата кожа е със средна дебелина. Плътното плодово месо има оранжево-червен цвят при беритбата и наситеночервен цвят след узряването. Със стипчив вкус, който става сладък при узряване, райската ябълка има напречно закръглена форма, която е леко удължена надлъжно.
      При експедиция райските ябълки се представят:
      
                  —
               
               
                  цели,
               
            
                  —
               
               
                  с чашка и плодна дръжка,
               
            
                  —
               
               
                  здрави (изключват се плодовете с наранена или загнила месеста част),
               
            
                  —
               
               
                  чисти, практически без видими чужди тела,
               
            
                  —
               
               
                  без повишена повърхностна влажност,
               
            
                  —
               
               
                  без чужд мирис и/или вкус.
               
            Райските ябълки, защитени с наименование за произход, трябва да имат минимален диаметър 61 mm.
      По плодовото месо не трябва да има повреди; допустими са леки естетични дефекти по кожата, които не влошават общия вид на продукта, качеството, съхраняемостта му и представянето му в опаковката, в следните граници:
      
                  —
               
               
                  най-много 1 cm2 обща площ за естетичните дефекти (които не засягат месестата част на плода) с продълговата или правоъгълна форма. Допустимото максимално отклонение е 2 cm2 и не може да надхвърля 20 % от плода. И в двата случая в стандартите за качество на защитеното наименование за произход „Kaki Ribera del Xúquer“ се определят различните граници за отклонението в зависимост от вида на дефекта;
               
            
                  —
               
               
                  площ, съответстваща на кръг с максимален диаметър 1,5 cm, за естетичните дефекти (които не засягат месестата част на плода) с кръгла форма. Допустимото максимално отклонение е 2,5 cm и не може да надхвърля 20 % от плода. И в двата случая в стандартите за качество на защитеното наименование за произход „Kaki Ribera del Xúquer“ се определят различните граници за отклонението в зависимост от вида на дефекта.
               
            3.3.   Суровини (само за преработени продукти)
      
      —
      3.4.   Фураж (само за продукти от животински произход)
      
      —
      3.5.   Специфични етапи на производството, които трябва да бъдат извършени в определения географски район
      
      Всички етапи на производството трябва да се извършват в определения географски район.
      3.6.   Специфични правила за рязане, настъргване, опаковане и др.
      
      —
      3.7.   Специфични правила за етикетиране
      
      Търговските етикети, поставяни от всеки оператор, могат да бъдат проверявани от контролния орган, за да се следи за правилното използване на номенклатурата и логото на защитеното наименование за произход. Върху етикетите задължително фигурира текстът „denominación de origen protegida „Kaki Ribera del Xúquer“ („защитено наименование за произход „Kaki Ribera del Xúquer“).
      4.   Кратко определение на географския район
      
      Районът на производство се състои от площите, имащи необходимите качества за отглеждане на тази култура, в следните общини: Albalat de la Ribera, Alberic, Alcàntera de Xúquer, L'Alcúdia, Alfarp, Algemesí, Alginet, Almussafes, Alzira, Antella, Beneixida, Benicull de Xúquer, Benifaió, Benimodo, Benimuslem, Carcaixent, Cárcer, Carlet, Catadau, Corbera, Cullera, Lènova, Favara, Fortaleny, Gavarda, Guadassuar, Llaurí, Llombai, Manuel, Masalavés, Monserrat, Montroy, La Pobla Llarga, Polinyà de Xúquer, Rafelguaraf, Real de Montroi, Riola, San Juan de Énova, Sellent, Senyera, Sollana, Sueca, Sumacàrcer, Tous, Turís, Villanueva de Castellón — всички спадащи към провинция Валенсия в автономна област Валенсия.
      Площите с насаждения от райска ябълка в този район са около 1 300 ha.
      5.   Връзка с географския район
      
      5.1.   Специфична характеристика на географския район
      
      
         Историческа характеристика
      
      Хурмата е плодно дърво от семейство Абаносови, произхождащо от Китай, където отглеждането му е започнало през VIII в. През втората половина на XIX в. отглеждането на райска ябълка е въведено в Западна Европа, а през 70-те години на XIX в. достига до Испания. В наши дни националното производство е разположено главно в автономна област Валенсия — там се намира защитеният район на наименованието за произход „Kaki Ribera del Xúquer“, където е съсредоточено 50 % от общото производство.
      Райската ябълка „Rojo Brillante“ се е появила спонтанно в резултат на засяване на семена по краищата на парцел в община Carlet. По-късно, около 1960 г., в община Alcudia е създадена чрез присаждане първата еднородна плантация, с която се поставя началото на бързото развитие на този сорт в района.
      
         Природна характеристика
      
      Ribera del Xúquer е природна област в провинция Валенсия, заобиколена от обширна кватернерна долина или алувиална равнина, през която текат реките Júcar (на валенсиански Xúquer) и нейният приток Magro.
      Голяма част от обработваемата земя е разположена в низината по бреговете на реките Júcar и Magro, където почвите са много богати и компактни. Това са алувиални почви, възникнали от натрупването на наноси от водното течение на река Júcar и нейните притоци, спускащи се от планинските масиви. Освен това ниските части на полегатите склонове на долината са покрити с колувиални почви с розов цвят, рохкави и много издръжливи на интензивна обработка.
      Областта има мек климат със средногодишна температура 17 °C, средни януарски температури 9—10 °C и средни августовски температури 24—25 °C. Тъй като облачността е ниска, средното количество на валежите не надхвърля 400—500 mm годишно. Освен това околните хълмове предпазват насажденията от мразове, особено в долините на притоците.
      5.2.   Специфична характеристика на продукта
      
      Сортът „Rojo Brillante“ е местен за района сорт, който се е появил в резултат на спонтанна мутация на друг местен сорт и вследствие на това е идеално приспособен към околната среда в Ribera del Xúquer, където културата се отглежда по оптимален начин.
      Райските ябълки, отглеждани в района на защитеното наименование, имат по-голямо съотношение между височината и диаметъра и по-силно изразена заострена форма. „Kaki Ribera del Xúquer“ се отличава със заострената си форма, малко по-издължена от обичайната, и поради това има по-голямо съотношение между височината и диаметъра, в резултат на което произведените в района на защитеното наименование плодове имат характерна форма, а също и по-голям среден размер, отколкото в останалите райони на производство, поради мекия климат и липсата на екстремни температури в района.
      „Kaki Ribera del Xúquer“ има също така характерен наситеночервен цвят и сладък вкус при узряване, което настъпва по-рано, благодарение на преобладаващите в района условия; плодовата реколта може да се прибира и преди плодът да е достигнал зрялост, а техниката за отстраняване на стипчивостта дава възможност той да се предлага на пазара, когато плодовото месо е твърдо, много сладко и има типичния вкус на райските ябълки, произвеждани в областта Ribera del Xúquer.
      5.3.   Причинно-следствена връзка между географския район и качеството или характеристиките на продукта (за ЗНП) или между географския район и специфичното качество, репутацията или друга характеристика на продукта (за ЗГУ)
      
      Областта Ribera del Xúquer е известна като родина на райската ябълка „Rojo Brillante“, защото именно там се е появил този сорт в резултат на спонтанна мутация; понастоящем сортът е добре утвърден в тази област и на пазара.
      Почвено-климатичните особености на определения географски район намират отражение в характеристиките на райската ябълка.
      Мекият климат, дължащ се на близостта на Средиземно море, в съчетание с колувиалните почви, възникнали в резултат на присъствието на теченията на реките Júcar и Magro, които обграждат тази област, придават на „Kaki Ribera del Xúquer“ основните ѝ отличителни характеристики, а именно по-силно изразена заострена форма, която се изразява в по-голямо съотношение между височината и диаметъра, по-голям размер и характерно оцветяване при узряване.
      
         Препратка към публикуваната спецификация
      
      (член 5, параграф 7 от Регламент (ЕО) № 510/2006)
      http://www.agricultura.gva.es/documents/170659/179611/030712+Pliego+de+condiciones+kaki+def.pdf/b354d4a8-425e-40fa-8e8b-0ae6d3588fe6
      
         (1)  ОВ L 93, 31.3.2006 г., стр. 12. Заменен с Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (ОВ L 343, 14.12.2012 г., стр. 1).